62024CJ0315
ROZSUDOK SÚDNEHO DVORA (ôsma komora)
z 9. októbra 2025 (
*1
)
„Návrh na začatie prejudiciálneho konania – Bezpečnosť potravín – Nariadenie (EÚ) č. 1169/2011 – Poskytovanie informácií o potravinách spotrebiteľom – Delegované nariadenie (EÚ) 2016/128 – Potraviny na osobitné lekárske účely – Osobitné požiadavky na informácie – Povinné výživové údaje – Článok 5 ods. 2 písm. g) – Dodatočné povinné údaje – Článok 6 ods. 2 – Zákaz opakovať na označení informácie obsiahnuté v povinných výživových údajoch“
Vo veci C‑315/24,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Högsta förvaltningsdomstolen (Najvyšší správny súd, Švédsko) z 25. apríla 2024 a doručený Súdnemu dvoru 29. apríla 2024, ktorý súvisí s konaním:
Nestlé Sverige AB
proti
Miljönämnden i Helsingborgs kommun,
SÚDNY DVOR (ôsma komora)
v zložení: predsedníčka ôsmej komory O. Spineanu‑Matei, sudcovia S. Rodin a N. Fenger (spravodajca),
generálny advokát: R. Norkus,
tajomník: C. Strömholm, referentka,
so zreteľom na písomnú časť konania a po pojednávaní z 12. februára 2025,
so zreteľom na pripomienky, ktoré predložili:
–
Nestlé Sverige AB, v zastúpení: F. Sjövall, J. Träsk, advokater, a K. Lewandowska, associate,
–
Miljönämnden i Helsingborgs kommun, F. Lund Rydingsvärd, I. Mideljung a A. Wikhäll,
–
česká vláda, v zastúpení: S. Šindelková, M. Smolek a J. Vláčil, splnomocnení zástupcovia,
–
Európska komisia, v zastúpení: C. Faroghi, I. Galindo Martín a B. Rous Demiri, splnomocnení zástupcovia,
po vypočutí návrhov generálneho advokáta na pojednávaní 8. mája 2025,
vyhlásil tento
Rozsudok
1
Návrh na začatie prejudiciálneho konania sa týka výkladu článku 5 ods. 2 písm. g) a článku 6 ods. 2 delegovaného nariadenia Komisie (EÚ) 2016/128 z 25. septembra 2015, ktorým sa dopĺňa nariadenie Európskeho parlamentu a Rady (EÚ) č. 609/2013, pokiaľ ide o osobitné požiadavky na zloženie potravín na osobitné lekárske účely a na informácie o nich (Ú. v. EÚ L 25, 2016, s. 30).
2
Tento návrh bol podaný v rámci sporu medzi spoločnosťou Nestlé Sverige AB (ďalej len „Nestlé“), založenou podľa švédskeho práva, a Miljönämnden i Helsingborgs kommun (Výbor pre životné prostredie mesta Helsingborg, Švédsko) (ďalej len „Výbor pre životné prostredie“) vo veci rozhodnutia tohto výboru uložiť spoločnosti Nestlé povinnosť odstrániť určité informácie uvedené na obale potravín na osobitné lekárske účely, ktoré táto spoločnosť uvádza na trh.
Právny rámec
Nariadenie (EÚ) č. 1169/2011
3
Odôvodnenie 41 nariadenia Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 2011, s. 18), znie:
„Ak poskytované informácie majú apelovať na priemerného spotrebiteľa a slúžiť na informačný účel, na ktorý sa uvádzajú, ako aj vzhľadom na bežnú úroveň znalostí o predmete výživy by mali byť jednoduché a ľahko zrozumiteľné. Uvádzanie jednej časti informácií o výživovej hodnote v hlavnom zornom poli, všeobecne známom ako predná strana balenia, a druhej časti na inej strane balenia, napríklad na zadnej strane, by mohlo spotrebiteľov mýliť. Označenie výživovej hodnoty by sa teda malo uvádzať v jednom zornom poli. Navyše sa na báze dobrovoľnosti najdôležitejšie informácie o výživovej hodnote môžu opakovať v hlavnom zornom poli s cieľom pomôcť spotrebiteľom, aby pri nakupovaní potravín ľahko rozoznali základné informácie o výživovej hodnote. Slobodný výber toho, ktoré informácie by sa mohli opakovať, by spotrebiteľov mohol mýliť. Preto je potrebné spresniť, ktoré informácie sa môžu opakovať“.
4
Článok 9 tohto nariadenia s názvom „Zoznam povinných údajov“ v odseku 1 stanovuje:
„V súlade s článkami 10 až 35 a okrem výnimiek obsiahnutých v tejto kapitole je povinné uvádzať tieto údaje:
…
1.
výživové údaje.“
5
Článok 30 tohto nariadenia týkajúci sa obsahu výživových údajov uvedeného v jeho článku 9 ods. 1 písm. l) v odsekoch 1 a 3 stanovuje:
„1.   Povinné výživové údaje obsahujú tieto údaje:
a)
energetickú hodnotu a
b)
množstvo tuku, nasýtených mastných kyselín, sacharidov, cukrov, bielkovín a soli.
…
3.   Ak sa na označení balených potravín uvádzajú povinné výživové údaje uvedené v odseku 1, môžu sa na ňom opakovať tieto informácie:
a)
energetická hodnota alebo
b)
energetická hodnota spolu s množstvami tuku, nasýtených mastných kyselín, cukrov a soli.“
6
Článok 32 toho istého nariadenia, nazvaný „Vyjadrenie na 100 g alebo 100 ml“, v odseku 2 stanovuje:
„Energetická hodnota a množstvo živín uvedené v článku 30 ods. 1 až 5 sa vyjadrujú na 100 g alebo na 100 ml.“
7
Podľa článku 33 nariadenia č. 1169/2011:
„1.   Energetická hodnota a množstvo živín uvedené v článku 30 ods. 1 až 5 sa môžu v týchto prípadoch vyjadriť na jednu porciu a/alebo na konzumnú jednotku, ktorú spotrebiteľ ľahko spozná, ak je množstvo porcie alebo konzumnej jednotky uvedené na etikete a ak je počet porcií alebo stravných jednotiek v balení uvedený:
a)
dodatočne k forme vyjadrenia na 100 g alebo na 100 ml uvedenej v článku 32 ods. 2;
…
2.   Odchylne od článku 32 ods. 2 v prípadoch uvedených v článku 30 ods. 3 písm. b) sa môže množstvo živín a/alebo percentuálny podiel referenčných príjmov uvedených v prílohe XIII časti B vyjadriť len na jednu porciu alebo konzumnú jednotku.
Ak sú množstvá živín vyjadrené iba na jednu porciu alebo konzumnú jednotku v súlade s prvým pododsekom, energetická hodnota sa vyjadrí na 100 g alebo na 100 ml a na jednu porciu alebo konzumnú jednotku.
…
4.   Porcia alebo konzumná jednotka sa uvádza v tesnej blízkosti výživových údajov.
…“
Nariadenie (EÚ) č. 609/2013
8
Odôvodnenia 15, 24 a 26 nariadenia Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti a ktorým sa zrušuje smernica Rady 92/52/EHS, smernica Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenie Komisie (ES) č. 41/2009 a (ES) č. 953/2009 (Ú. v. EÚ L 181, 2013, s. 35), stanovujú:
„(15)
Obmedzený počet kategórií potravín predstavuje čiastočný alebo jediný zdroj výživy pre určité skupiny obyvateľstva. Takéto kategórie potravín sú potrebné na zvládnutie určitých zdravotných problémov a/alebo sú nevyhnutné na uspokojenie výživových požiadaviek určitých jasne identifikovaných zraniteľných skupín obyvateľstva. Tieto kategórie potravín zahŕňajú… potraviny na osobitné lekárske účely. …
…
(24)
Nariadenie [č. 1169/2011] stanovuje všeobecné požiadavky na označovanie. Tieto požiadavky na označovanie by sa mali spravidla uplatňovať na kategórie potravín, na ktoré sa vzťahuje toto nariadenie. V tomto nariadení by však podľa potreby mali byť stanovené aj ďalšie požiadavky popri nariadení [č. 1169/2011], alebo výnimky z neho, aby sa splnili osobitné ciele tohto nariadenia.
…
(26)
V záujme ochrany zraniteľných spotrebiteľov by sa požiadavkami na označovanie mala pre spotrebiteľov zabezpečiť možnosť presnej identifikácie výrobku. …“
9
Článok 2 ods. 2 písm. g) tohto nariadenia stanovuje:
„Uplatňujú sa aj tieto vymedzenia pojmov:
…
g)
‚potraviny na osobitné lekárske účely‘ sú špeciálne upravené alebo vytvorené potraviny určené na diétny režim pacientov vrátane dojčiat, ktoré sa majú užívať pod lekárskym dohľadom; sú určené na výlučné alebo čiastočné podávanie potravy pacientom s obmedzenou, poškodenou alebo narušenou schopnosťou prijímať, stráviť, vstrebávať, metabolizovať alebo vylučovať bežné potraviny alebo určité živiny, ktoré sa v nich nachádzajú, alebo metabolity alebo s inými lekársky stanovenými výživovými potrebami, ktorých stravovací režim nemožno dosiahnuť samotnou úpravou bežnej stravy.“
10
Článok 9 ods. 5 uvedeného nariadenia stanovuje:
„Označenie, prezentácia a reklama potravín uvedených v článku 1 ods. 1 poskytujú informácie o primeranom používaní takýchto potravín a nie sú zavádzajúce, alebo nepripisujú takýmto potravinám vlastnosti, ktoré pomáhajú predchádzať ľudskému ochoreniu, liečiť ho alebo uzdravovať, ani takéto vlastnosti nenaznačujú.“
Delegované nariadenie 2016/128
11
Odôvodnenia 13 až 17 delegovaného nariadenia 2016/128 stanovujú:
„(13)
Potraviny na osobitné lekárske účely musia byť v súlade s nariadením [č. 1169/2011]. S cieľom zohľadniť osobitný charakter potravín na osobitné lekárske účely by sa v tomto nariadení mali v relevantných prípadoch stanoviť doplňujúce pravidlá a výnimky z týchto všeobecných pravidiel.
(14)
Poskytovanie všetkých informácií, ktoré sú potrebné na zabezpečenie správneho používania potravín na osobitné lekárske účely, by malo byť pre tento druh potravín povinné. Mali by obsahovať informácie o znakoch a vlastnostiach týkajúcich sa okrem iného špeciálneho spracovania a prípravy, o nutričnom zložení, ako aj odôvodnenie používania výrobku, ktorý má slúžiť svojmu osobitnému predpokladanému účelu. Takéto informácie by sa nemali považovať za výživové a zdravotné tvrdenia v zmysle nariadenia Európskeho parlamentu a Rady (ES) č. 1924/2006 [z 20. decembra 2006 o výživových a zdravotných tvrdeniach o potravinách (Ú. v. EÚ L 404, 2006, s. 9)].
(15)
Výživové údaje na potravinách na osobitné lekárske účely sú nevyhnutné na zaručenie ich správneho používania tak pacientmi, ktorí ich konzumujú, ako aj zdravotníckymi pracovníkmi, ktorí ich konzumáciu odporúčajú. Z daného dôvodu a s cieľom poskytnúť pacientom a zdravotníckym pracovníkom úplnejšie informácie by výživové údaje mali obsahovať viac údajov, než sa vyžaduje podľa nariadenia [č. 1169/2011]. ….
(16)
Spotrebitelia potravín na osobitné lekárske účely majú iné výživové potreby ako bežná populácia. Ak by sa výživové údaje týkajúce sa energetickej hodnoty a množstva živín potravín na osobitné lekárske účely vyjadrovali ako percento hodnôt denných referenčných príjmov stanovených v nariadení (EÚ) [č. 1169/2011], dochádzalo by k zavádzaniu spotrebiteľov, a preto by sa takéto vyjadrenie nemalo povoliť.
…
(17)
Používanie výživových a zdravotných tvrdení povolených nariadením [č. 1924/2006] na propagáciu potravín na osobitné lekárske účely by nebolo vhodné, keďže spotrebiteľmi týchto výrobkov sú pacienti trpiaci chorobou, poruchou alebo stavom, a preto nie sú súčasťou všeobecne zdravej populácie. Potraviny na osobitné lekárske účely sa navyše majú používať pod lekárskym dohľadom a ich konzumácia by sa nemala propagovať formou výživových a zdravotných tvrdení určených priamo cieľovým spotrebiteľom. Preto by sa používanie výživových a zdravotných tvrdení na potravinách na osobitné lekárske účely nemalo povoliť.“
12
Článok 5 ods. 1 a 2 tohto nariadenia stanovuje:
„1.   Pokiaľ nie je v tomto nariadení stanovené inak, potraviny na osobitné lekárske účely musia byť v súlade s nariadením [č. 1169/2011].
2.   Okrem povinných údajov uvedených v článku 9 ods. 1 nariadenia [č. 1169/2011] sa v prípade potravín na osobitné lekárske účely uvádzajú tieto dodatočné povinné údaje:
a)
informácia, že výrobok sa môže používať len pod lekárskym dohľadom;
…
c)
v prípade potreby informácia o tom, že výrobok je určený pre vybranú vekovú skupinu;
…
f)
v prípade potreby informácia o vhodných preventívnych opatreniach a kontraindikáciách;
g)
opis znakov a/alebo vlastností, vďaka ktorým môže byť výrobok užitočný pre diétny režim pri chorobe, poruche alebo zdravotnom stave, pre ktoré je výrobok určený, a najmä v súvislosti s osobitným spôsobom spracovania a zloženia, so živinami, ktorých obsah bol zvýšený, znížený, odstránený alebo inak upravený, a takisto s odôvodnením používania výrobku;
…“
13
Článok 6 uvedeného delegovaného nariadenia, nazvaný „Osobitné požiadavky na výživové údaje“, v odseku 2 stanovuje:
„Odchylne od článku 30 ods. 3 nariadenia [č. 1169/2011] sa informácie obsiahnuté v povinných výživových údajoch v prípade potravín na osobitné lekárske účely nemusia na označení opakovať [na označení neopakujú – neoficiálny preklad].“
14
Článok 7 toho istého delegovaného nariadenia znie:
„Výživové a zdravotné tvrdenia sa na potravinách na osobitné lekárske účely nesmú uvádzať.“
Spor vo veci samej a prejudiciálne otázky
15
Žalobkyňa, Nestlé, je potravinárska spoločnosť, ktorá uvádza na trh viaceré výrobky ako potraviny na osobitné lekárske účely (ďalej len „dotknuté výrobky“).
16
Ako vyplýva z návrhu na začatie prejudiciálneho konania, dotknuté výrobky obsahujú na prednej strane obalu informácie týkajúce sa energetickej hodnoty a množstva rôznych živín, ktoré obsahujú, ako sú tuky, bielkoviny a vláknina, vyjadrené nie na 100 g alebo na 100 ml, ale na porciu alebo konzumnú jednotku (ďalej len „sporné údaje“).
17
Výbor pre životné prostredie nariadil spoločnosti Nestlé, aby odstránila sporné údaje z dôvodu, že v rozpore s článkom 6 ods. 2 delegovaného nariadenia 2016/128 predstavujú opakovanie informácií, ktoré už boli uvedené v povinných výživových údajoch, ako to stanovuje článok 30 ods. 1 nariadenia č. 1169/2011 a ktoré sa podľa článku 32 ods. 2 tohto nariadenia vyjadrujú na 100 g alebo 100 ml.
18
Nestlé po tom, čo sa neúspešne pokúsila dosiahnuť opätovné preskúmanie tohto rozhodnutia, podala na Förvaltningsrätten i Malmö (Správny súd Malmö, Švédsko) žalobu o neplatnosť tohto rozhodnutia. Nestlé v rámci tejto žaloby tvrdila, že sporné údaje nepredstavujú opakovanie údajov uvedených v povinných výživových údajoch, ale treba ich považovať za údaje, ktoré ich dopĺňajú v súlade s článkom 5 ods. 2 písm. g) delegovaného nariadenia 2016/128.
19
Uvedená žaloba bola zamietnutá z dôvodu, že aj keď sú sporné údaje vyjadrené na porciu alebo na konzumnú jednotku, a nie na 100 g alebo na 100 ml, predstavujú opakovanie informácií uvedených v povinných výživových údajoch, ktoré je zakázané článkom 6 ods. 2 tohto delegovaného nariadenia.
20
Keďže Kammarrätten i Göteborg (Odvolací správny súd Göteborg, Švédsko) zamietol odvolanie spoločnosti Nestlé proti tomuto rozhodnutiu, pričom dospel k záveru, že sporné údaje nepatria do pôsobnosti článku 5 ods. 2 písm. g) uvedeného delegovaného nariadenia, ale predstavujú opakovanie informácií uvedených v povinných výživových údajoch, táto spoločnosť podala kasačný opravný prostriedok na Högsta förvaltningsdomstolen (Najvyšší správny súd, Švédsko), ktorý podal návrh na začatie prejudiciálneho konania.
21
S cieľom určiť, či je označenie predmetných výrobkov v súlade s delegovaným nariadením 2016/128, sa vnútroštátny súd pýta, či sporné údaje predstavujú dodatočný opis znakov a vlastností týchto výrobkov v zmysle článku 5 ods. 2 písm. g) tohto delegovaného nariadenia alebo nedovolené opakovanie informácií uvedených v povinných výživových údajoch, ktoré by tak bolo zakázané článkom 6 ods. 2 uvedeného delegovaného nariadenia.
22
Za týchto podmienok Högsta förvaltningsdomstolen (Najvyšší správny súd) rozhodol prerušiť konanie a položiť Súdnemu dvoru tieto prejudiciálne otázky:
„1.
Môžu informácie týkajúce sa energetickej hodnoty výrobku a množstva rôznych živín, ktoré obsahuje, uvedené inde ako vo výživových údajoch, predstavovať dodatočný opis znakov a vlastností výrobku v zmysle článku 5 ods. 2 písm. g) delegovaného nariadenia [2016/128]?
2.
V prípade kladnej odpovede na prvú otázku, bráni článok 6 ods. 2 [tohto delegovaného nariadenia], ktorý zakazuje opakovať na označení údaje uvedené v povinných výživových údajoch, uvedeniu údajov o energetickej hodnote a množstve rôznych živín v opise podľa článku 5 ods. 2 písm. g) [uvedeného delegovaného nariadenia], ak sú tieto údaje vyjadrené inak ako na 100 g alebo na 100 ml?“
O prejudiciálnych otázkach
23
Svojimi otázkami, ktoré treba preskúmať spoločne, sa vnútroštátny súd v podstate pýta, či sa článok 5 ods. 2 písm. g) a článok 6 ods. 2 delegovaného nariadenia 2016/128 majú vykladať v tom zmysle, že údaj uvedený na prednej strane obalu potraviny na osobitné lekárske účely, ktorý informuje o energetickej hodnote a množstve rôznych živín obsiahnutých v tejto potravine a vyjadrených na porciu alebo konzumnú jednotku, zatiaľ čo povinné výživové údaje uvedené na zadnej strane tohto balenia obsahujú údaj o tých istých prvkoch na 100 g alebo na 100 ml, predstavuje „opis znakov a/alebo vlastností“ výrobku v zmysle článku 5 ods. 2 písm. g) tohto delegovaného nariadenia alebo či je tento údaj opakovaním, zakázaným článkom 6 ods. 2 uvedeného delegovaného nariadenia.
24
Na úvod, ako už Súdny dvor rozhodol, keďže potraviny na osobitné lekárske účely predstavujú predovšetkým a napriek svojim osobitostiam potraviny, delegované nariadenie 2016/128, dopĺňajúce nariadenie č. 609/2013, treba posudzovať spolu s týmto posledným uvedeným nariadením s prihliadnutím na iné právne predpisy uplatniteľné na potraviny (pozri v tomto zmysle rozsudok z 2. marca 2023, Kwizda Pharma, C‑760/21, EU:C:2023:143, bod 59).
25
Ako sa uvádza v odôvodnení 24 nariadenia č. 609/2013, požiadavky na označovanie uvedené v nariadení č. 1169/2011 sa spravidla uplatňujú na kategórie potravín, na ktoré sa vzťahuje prvé nariadenie. Okrem toho delegované nariadenie 2016/128 výslovne a mnohonásobne odkazuje na nariadenie č. 1169/2011. Z článku 5 ods. 1 tohto delegovaného nariadenia vyplýva najmä to, že potraviny na osobitné lekárske účely musia byť v oblasti informovania o potravinách v zásade v súlade s nariadením č. 1169/2011. Okrem toho, pokiaľ ide o osobitné požiadavky týkajúce sa výživových údajov, článok 6 uvedeného delegovaného nariadenia sa vo veľkej miere opiera o požiadavky tohto nariadenia a výslovne uvádza prípady, v ktorých sa treba odchýliť od jeho ustanovení (pozri v tomto zmysle rozsudok z 2. marca 2023, Kwizda Pharma, C‑760/21, EU:C:2023:143, body 60 a 61).
26
V rozsahu, v akom potraviny na osobitné lekárske účely predstavujú predovšetkým a napriek svojim osobitostiam potraviny, článok 5 ods. 2 písm. g) a článok 6 ods. 2 delegovaného nariadenia 2016/128, ktorých sa týkajú otázky vnútroštátneho súdu, treba vykladať z hľadiska nariadenia č. 1169/2011 a nariadenia č. 609/2013.
27
Pokiaľ ide v prvom rade o článok 5 ods. 2 písm. g) delegovaného nariadenia 2016/128, podľa tohto ustanovenia sa v prípade potravín na osobitné lekárske účely, okrem povinných údajov uvedených v článku 9 ods. 1 nariadenia č. 1169/2011, uvádzajú dodatočné povinné údaje, a to opis znakov a/alebo vlastností, vďaka ktorým môže byť výrobok užitočný pre diétny režim pri chorobe, poruche alebo zdravotnom stave, pre ktoré je výrobok určený, a najmä v súvislosti s osobitným spôsobom spracovania a zloženia, so živinami, ktorých obsah bol zvýšený, znížený, odstránený alebo inak upravený, a takisto s odôvodnením používania výrobku.
28
Okrem toho článok 9 ods. 1 písm. l) nariadenia č. 1169/2011, na ktorý odkazuje článok 5 ods. 2 písm. g) delegovaného nariadenia 2016/128, stanovuje, že jedným z údajov, ktoré musia byť povinne uvedené na potravinách, sú „výživové údaje“.
29
Podľa článku 30 ods. 1 nariadenia č. 1169/2011, ktorý sa týka obsahu povinných výživových údajov, tieto údaje zahŕňajú energetickú hodnotu a najmä množstvo určitých živín.
30
Podľa článku 32 ods. 2 uvedeného nariadenia sa energetická hodnota a množstvo živín uvedené v povinných výživových údajoch vyjadrujú na 100 g alebo na 100 ml, zatiaľ čo článok 33 toho istého nariadenia upravuje prípady, v ktorých možno tieto prvky vyjadriť na jednu porciu a/alebo konzumnú jednotku.
31
V prejednávanej veci z návrhu na začatie prejudiciálneho konania vyplýva, že energetická hodnota a množstvo rôznych živín uvedené vo výživových údajoch predmetných výrobkov sú na zadnej strane ich balenia vyjadrené na 100 g alebo na 100 ml, pričom tie isté údaje sú vyjadrené na jednu porciu alebo konzumnú jednotku na prednej strane balenia týchto výrobkov.
32
Na jednej strane, keďže zo samotného znenia článku 5 ods. 2 písm. g) delegovaného nariadenia 2016/128 vyplýva, že toto nariadenie sa týka povinných údajov, ktoré dopĺňajú údaje, ktoré už musia byť uvedené podľa článku 9 ods. 1 nariadenia č. 1169/2011, energetická hodnota a množstvo rôznych živín, ktoré sú základnými prvkami povinných výživových údajov, nemôžu predstavovať povinné údaje podľa tohto posledného uvedeného ustanovenia a zároveň dodatočné povinné údaje v zmysle článku 5 ods. 2 delegovaného nariadenia 2016/128. Povinné informácie stanovené v tomto poslednom uvedenom ustanovení sa totiž uplatňujú osobitne na potraviny na osobitné lekárske účely a dopĺňajú povinné informácie požadované nariadením č. 1169/2011.
33
Znenie článku 5 ods. 2 písm. g) delegovaného nariadenia 2016/128, ktoré sa týka povinného uvádzania iných informácií než tých, ktoré sú stanovené v článku 9 ods. 1 nariadenia č. 1169/2011, tak nemožno vykladať v tom zmysle, že také údaje, akými sú dotknuté údaje, patria do pôsobnosti tohto prvého uvedeného ustanovenia.
34
Na druhej strane znenie článku 5 ods. 2 písm. g) delegovaného nariadenia 2016/128 vyžaduje „opis“ znakov a vlastností výrobku. Hoci toto ustanovenie nevymenováva vyčerpávajúcim spôsobom údaje, ktoré by mali byť uvedené v takomto opise, uvedené ustanovenie spresňuje, že ide najmä o osobitný spôsob spracovania výrobku a jeho zloženia, živiny, ktorých obsah bol zvýšený, znížený, odstránený alebo inak upravený, a takisto odôvodnenie používania výrobku.
35
Z doslovného výkladu článku 5 ods. 2 písm. g) delegovaného nariadenia 2016/128 teda vyplýva, že „opis znakov a vlastností“ potraviny na osobitné lekárske účely v zmysle tohto ustanovenia sa nemôže vzťahovať na údaje, ktoré sa už nachádzajú, hoci sú inak vyjadrené, v povinných výživových údajoch uvedených na zadnej strane obalu dotknutej potraviny a ktoré prevádzkovateľ potravinárskeho podniku len opakuje na prednej strane tohto obalu bez toho, aby tieto posledné uvedené údaje mali za cieľ opísať znaky a vlastnosti tejto potraviny.
36
V tejto súvislosti nie je relevantná skutočnosť, že ako uviedla Nestlé na podporu svojho tvrdenia, ktorého cieľom je preukázať, že dotknuté pojmy sú užitočné, medzi jazykovými verziami tohto ustanovenia existujú rozdiely.
37
Hoci v jeho francúzskej jazykovej verzii sa v opise znakov a vlastností neodkazuje na „užitočnosť“ výrobku, na rozdiel napríklad od jeho švédskej (de egenskaper och/eller kännetecken som gör produkten särskilt användbar), anglickej (properties and/or characteristics that make the product useful), dánskej (egenskaber og/eller karakteristika, der gør produktet nyttigt), rumunskej (roprietăților și/sau a caracteristicilor care fac produsul util) alebo tiež španielskej verzie (propiedades o características que expliquen la utilidad del producto), v ktorých sa takéto spresnenie nachádza, takýto jazykový rozdiel nie je v prejednávanej veci rozhodujúci, keďže v každom prípade bez ohľadu na jeho jazykovú verziu, znenie článku 5 ods. 2 písm. g) delegovaného nariadenia 2016/128 vyžaduje opis znakov a/alebo vlastností dotknutého výrobku a nie iba uvedenie tých istých informácií, ktoré sú už uvedené v povinných výživových údajoch, ale vyjadrených v inej forme.
38
V druhom rade sa otázky vnútroštátneho súdu týkajú možnosti, pokiaľ ide o potraviny na osobitné lekárske účely, opakovania údajov, o aké ide vo veci samej, z hľadiska zákazu stanoveného v článku 6 ods. 2 delegovaného nariadenia 2016/128, odchylne od článku 30 ods. 3 nariadenia č. 1169/2011.
39
V tejto súvislosti je pravda, že pokiaľ ide o potraviny vo všeobecnosti, tento článok 30 ods. 3 za určitých podmienok povoľuje, aby sa na označení balenej potraviny opakovali určité informácie. Podľa tohto ustanovenia sa totiž v prípade, že označenie balenej potraviny obsahuje povinné výživové údaje, môže opakovať buď energetická hodnota alebo energetická hodnota spolu s množstvami tuku, nasýtených mastných kyselín, cukrov a soli.
40
Pokiaľ však ide o potraviny na osobitné lekárske účely, treba konštatovať, že článok 6 ods. 2 delegovaného nariadenia 2016/128 stanovuje zákaz opakovania informácií obsiahnutých v povinných výživových údajoch na označení týchto potravín. Podľa tohto ustanovenia sa totiž, odchylne od článku 30 ods. 3 nariadenia č. 1169/2011, informácie obsiahnuté v povinných výživových údajoch v prípade potravín na osobitné lekárske účely na označení nemôžu opakovať.
41
Z toho vyplýva, že normotvorca Únie mal v úmysle zakázať na prednej strane obalu potraviny na osobitné lekárske účely opakovanie energetickej hodnoty a množstva rôznych živín vyjadrených na jednu porciu alebo konzumnú jednotku, pokiaľ ide o tie isté údaje, ktoré sú uvedené v povinných výživových údajoch, nachádzajúce sa na zadnej strane tohto obalu, hoci sú vyjadrené na 100 g alebo na 100 ml.
42
Presne tak je to v prejednávanej veci v prípade sporných údajov, keďže ide o údaje, na ktoré sa z hľadiska ich povahy a bez toho, aby bola rozhodujúca forma, v akej sú vyjadrené, skutočne vzťahujú povinné výživové údaje podľa článku 30 ods. 1 nariadenia č. 1169/2011.
43
Ako uviedol generálny advokát v bode 57 svojich návrhov, zákaz uvedený v článku 6 ods. 2 delegovaného nariadenia 2016/128 alebo povinnosť podľa článku 5 ods. 2 písm. g) tohto delegovaného nariadenia, pokiaľ ide u oboch o uvádzanie určitých údajov pri označovaní potravín na osobitné lekárske účely, sa nemôžu meniť v závislosti od rôznych spôsobov, akými sú tieto informácie vyjadrené, pretože sa stále týkajú tej istej podstaty.
44
Doslovný výklad článku 5 ods. 2 písm. g) a článku 6 ods. 2 delegovaného nariadenia 2016/128 je podporený kontextom, do ktorého patria tieto ustanovenia, ako aj účelom tak tohto delegovaného nariadenia, ako aj nariadenia č. 609/2013.
45
Pokiaľ ide na jednej strane o tento kontext, všetky údaje uvedené v článku 5 delegovaného nariadenia 2016/128, najmä tie, ktoré sa týkajú používania potravín na osobitné lekárske účely pod lekárskym dohľadom, vybranej vekovej skupiny, pre ktorú sú tieto potraviny určené, alebo vhodných preventívnych opatrení a kontraindikácií, prekračujú rámec obsahu živín v dotknutej potravine a ich cieľom je poskytnúť dodatočné informácie v súvislosti s týmto obsahom.
46
Okrem toho vzhľadom na tieto osobitné požiadavky uplatniteľné na potraviny na osobitné lekárske účely, a to, ako v podstate vyplýva z definície uvedenej v článku 2 ods. 2 písm. g) nariadenia č. 609/2013, potraviny, ktoré boli špeciálne upravené s cieľom uspokojiť výživové potreby určitých pacientov, ktoré možno používať len pod lekárskym dohľadom, a ako sa uvádza v odôvodnení 17 delegovaného nariadenia 2016/128, ktorých cieľom je uspokojiť osobitné výživové potreby spôsobené určitou chorobou, poruchou alebo zdravotným stavom, treba konštatovať, že informácie potrebné na správne používanie týchto potravín sa nemôžu obmedziť na jednoduché opakovanie údajov, ktoré už existujú v povinných výživových údajoch, ale musia podrobne uvádzať znaky a vlastnosti uvedených potravín.
47
Na druhej strane, pokiaľ ide o účel delegovaného nariadenia 2016/128 a nariadenia č. 609/2013, z odôvodnenia 13 tohto prvého nariadenia, ako aj z odôvodnení 15 a 26 druhého nariadenia vyplýva, že normotvorca Únie chcel stanovením osobitných požiadaviek na označovanie určitých potravín stanoviť vysokú úroveň ochrany zraniteľných spotrebiteľov s cieľom umožniť im presne identifikovať výrobky, ktoré sú ich jediným alebo čiastočným zdrojom výživy. Okrem toho článok 9 ods. 5 nariadenia č. 609/2013 spresňuje, že označenie, prezentácia a reklama potravín na osobitné lekárske účely nie sú zavádzajúce.
48
Ako však uviedla Európska komisia vo svojich písomných pripomienkach, uvedenie len niektorých informácií už uvedených v povinných výživových údajoch by mohlo klamlivým spôsobom predstavovať všeobecné zloženie potravinového výrobku a byť tak pre spotrebiteľov zavádzajúce. Cieľ sledovaný normotvorcom Únie tým, že v článku 30 ods. 3 nariadenia č. 1169/2011 umožňuje opakovanie určitých informácií o výživovej hodnote, a to pomôcť spotrebiteľom ľahko získať prístup k najdôležitejším informáciám o výživovej hodnote pri nákupe potravín, nie je relevantný, pokiaľ ide o potraviny na osobitné lekárske účely, keďže tieto výrobky sú určené na konzumáciu pod dohľadom zdravotníckych pracovníkov.
49
Okrem toho článok 7 delegovaného nariadenia 2016/128 zakazuje, aby sa na potravinách na osobitné lekárske účely uvádzali výživové a zdravotné tvrdenia. V tejto súvislosti, ako sa uvádza v odôvodnení 17 tohto nariadenia, keďže spotrebitelia potravín na osobitné lekárske účely sú pacienti trpiaci osobitnou chorobou, poruchou alebo zdravotným stavom, a teda sa odlišujú od všeobecného profilu populácie v dobrom zdravotnom stave, treba zabrániť tomu, aby tieto potraviny boli propagované priamo u spotrebiteľov s cieľom stimulovať predaj týchto výrobkov, pričom uvedené potraviny sú navyše prispôsobené na použitie pod dohľadom zdravotníckych odborníkov.
50
Z toho vyplýva, že vzhľadom na osobitnú povahu týchto potravín je prijatý výklad článku 5 ods. 2 písm. g) a článku 6 ods. 2 delegovaného nariadenia 2016/128 tiež v súlade s cieľom sledovaným tak týmto delegovaným nariadením, ako aj nariadením č. 609/2013.
51
Vzhľadom na všetky predchádzajúce úvahy treba na položené otázky odpovedať tak, že článok 5 ods. 2 písm. g) a článok 6 ods. 2 delegovaného nariadenia 2016/128 sa majú vykladať v tom zmysle, že údaj uvedený na prednej strane obalu potraviny na osobitné lekárske účely, ktorý informuje o energetickej hodnote a množstve rôznych živín vyjadrených na porciu alebo konzumnú jednotku, zatiaľ čo povinné výživové údaje uvedené na zadnej strane tohto balenia obsahujú údaj o tých istých prvkoch na 100 g alebo na 100 ml, nepredstavuje „opis znakov a/alebo vlastností“ uvedenej potraviny v zmysle článku 5 ods. 2 písm. g) tohto delegovaného nariadenia, ale opakovanie informácií obsiahnutých v týchto povinných výživových údajoch, zakázané článkom 6 ods. 2 uvedeného delegovaného nariadenia.
O trovách
52
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami účastníkov konania, nemôžu byť nahradené.
Z týchto dôvodov Súdny dvor (ôsma komora) rozhodol takto:
Článok 5 ods. 2 písm. g) a článok 6 ods. 2 delegovaného nariadenia Komisie (EÚ) 2016/128 z 25. septembra 2015, ktorým sa dopĺňa nariadenie Európskeho parlamentu a Rady (EÚ) č. 609/2013, pokiaľ ide o osobitné požiadavky na zloženie potravín na osobitné lekárske účely a na informácie o nich,
sa majú vykladať v tom zmysle, že:
údaj uvedený na prednej strane obalu potraviny na osobitné lekárske účely, ktorý informuje o energetickej hodnote a množstve rôznych živín vyjadrených na porciu alebo konzumnú jednotku, zatiaľ čo povinné výživové údaje uvedené na zadnej strane tohto balenia obsahujú údaj o tých istých prvkoch na 100 g alebo na 100 ml, nepredstavuje „opis znakov a/alebo vlastností“ uvedenej potraviny v zmysle článku 5 ods. 2 písm. g) tohto delegovaného nariadenia, ale opakovanie informácií obsiahnutých v týchto povinných výživových údajoch, zakázané článkom 6 ods. 2 uvedeného delegovaného nariadenia.
Podpisy
(
*1
)	Jazyk konania: švédčina.